Marija Matuzić

**Marija Matuzić** (Duga Resa, 17. kolovoza 1960.), hrvatska je nogometašica i trenerica. Trenutačno igra za zagrebački ŽNK Agram. Igra na poziciji vezne igračice.

## Igračka karijera
Nogometna karijera Marije Matuzić traje više od 40 godina. Kao mlada talentirana djevojčica dolazi 1973. godine iz rodne Duge Rese u Zagreb, u ŽNK Loto. Marija Matuzić, igračica sredine terena, u dugogodišnjoj nogometnoj karijeri za svoje klubove (ŽNK Loto Zagreb, ŽNK Zagreb, ŽNK Sloboda 78 (današnji ŽNK Dinamo-Maksimir) do 2004. godine postigla je čak 1321 pogodak.

### Klupska karijera
U svojoj četrnaestoj godini Marija Matuzić zaigrala je za prvi tim ŽNK Loto iz Zagreba, poslije je igrala igra još za ŽNK Zagreb te ŽNK Dinamo-Maksimir za koji je igrala od 1978. do 2010. te i u 49. godini zabijala zgoditke i bila proglašavana najboljom igračicom utakmice. U ljetnom prijelaznom roku 2010. godine Marija Matuzić, nakon 32 godine provedene u ŽNK Dinamo-Maksimir, odlazi u ŽNK Agram.

### Reprezentativna karijera
Marija Matuzić odigrala je 14 utakmica za jugoslavensku žensku nogometnu reprezentaciju. Za hrvatsku žensku nogometnu reprezentaciju odigrala je 20 utakmica i postigla 2 pogotka u razdoblju od 1993. godine do 2000. godine a za selekciju grada Zagreba odigrala je 8 utakmica. Za selekciju "Zapada" (selekcija 1. ženske jugoslavenske lige - Zapad) odigrala je 12 utakmica. Za hrvatsku žensku nogometnu reprezentaciju debitirala je 28. listopada 1993. godine u prijateljskom susretu Slovenija - Hrvatska (3:2) i postigla dva pogotka. Posljednju utakmicu za hrvatsku žensku nogometnu reprezentaciju odigrala je 17. lipnja 2000. godine u kvalifikacijama za EURO žene, Hrvatska - Češka (1:2). 
     
## Trenerska karijera
Godine 1986. Marija Matuzić završila je trenerski seminar i uz aktivno igranje trenirala je jedno vrijeme zagrebački ŽNK Dinamo-Maksimir.

## Priznanja
### Individualna
* Najbolji strijelac Nogometnog prvenstva Jugoslavije za žene 1982. godine s postignutih 18 zgoditaka u 11 utakmica.
* Dobitnica je *Trofeja Zagrebačkog športskog saveza za životno djelo* 
* Dobitnica je *Priznanja za osobit doprinos u razvoju športa osoba s invaliditetom*.
 
### Klupska
Osvojila je 10 naslova državne prvakinje i 10 titula pobjednice jugoslavenskog i hrvatskog kupa sa klubovima ŽNK Zagreb i ŽNK Dinamo-Maksimir. Na turniru u francuskom gradu Mentonu osvojila je 1983. godine sa ŽNK Dinamo-Maksimirom i naslov najbolje klupske ekipe u Europi.

**ŽNK Zagreb**
* Prvakinja Jugoslavije u nogometu **(3)**: 1975/76., 1976/77., 1977/78.

**[[ŽNK Dinamo-Maksimir]]**
* Prvakinja Jugoslavije u nogometu **(3)**: 1980/81., 1981/82., 1990/91. 
* Osvajačica Kupa Jugoslavije u nogometu **(4)**: 1980., 1982., 1987., 1990.   
* Prvakinja Hrvatske u nogometu **(4)**: 1992., 2003/04., 2004/05., 2005/06. 
* Osvajačica Hrvatskog nogometnog Kupa za žene **(6)**: 1992., 1993., 2002/03., 2003/04., 2004/05., 2005/06.

## Zanimljivosti
* Nadimak *Maradona* nadjenuli su joj novinari oduševljeni njenom igrom na nogometnom turniru u Italiji.

## Izvori

## Vanjske veze
* Statistika u reprezentaciji na HNS-CFF-u
* Marija Matuzić-Maca Maradona: Lopta je moja jedina obitelj
*  RSSSF: Croatia Women's Champions Winners
*  RSSSF:  Croatia Women's Cup Winners
*  RSSSF: Yugoslavia Women's Champions Winners
*  RSSSF: Yugoslavia Women's Cup Winners